രാഹുലിനും പ്രിയങ്കയ്ക്കും ഒപ്പം പാര്ട്ടി വിടില്ലെന്ന് ഉറപ്പിച്ച് സിദ്ദു Begin typing your search... X പഞ്ചാബ് കോണ്ഗ്രസിലെ നാടകീയ നീക്കങ്ങള്ക്കിടെ അനുനയ സമീപനവുമായി പിസിസി അധ്യക്ഷസ്ഥാനം രാജിവെച്ച നവ്ജ്യോത് സിംഗ് സിദ്ദു. തനിക്ക് സ്ഥാനം ഉണ്ടെങ്കിലും ഇല്ലെങ്കിലും എന്നും രാഹുല് ഗാന്ധിക്കും പ്രിയങ്ക ഗാന്ധിക്കും ഒപ്പം തുടരുമെന്ന് സിദ്ദു പറഞ്ഞു. ട്വിറ്ററിലൂടെയായിരുന്നു അദ്ദേഹത്തിന്റെ പ്രതികരണം. ചില പ്രതിലോമശക്തികള് തോല്പ്പിക്കാന് ശ്രമിച്ചാലും പഞ്ചാബിന്റെ നേട്ടത്തിനായി നിലകൊള്ളുമെന്നും നവ്ജ്യോത് സിംഗ് സിദ്ദു വ്യക്തമാക്കി. അതേസമയം കോണ്ഗ്രസില് നിന്നും രാജിവെച്ച മുന് പഞ്ചാബ് മുഖ്യമന്ത്രി അമരീന്ദര് സിംഗ് പുതിയ പാര്ട്ടിയുണ്ടാക്കി ബിജെപിയുമായി സഖ്യം ഉണ്ടാക്കിയേക്കുമെന്നാണ് സൂചന. ബിജെപിയിലേക്കില്ലെന്ന് അമരീന്ദര് വ്യക്തമാക്കിയെങ്കിലും അവരുമായി സഖ്യത്തിനില്ലെന്ന് അദ്ദേഹം എവിടെയും പറഞ്ഞിട്ടില്ല. നിയമസഭ തെരഞ്ഞെടുപ്പ് അടുത്തിരിക്കെ അമരീന്ദറിന്റെ അടുത്ത നീക്കം എന്തെന്നറിയാന് കോണ്ഗ്രസും കാത്തിരിക്കുകയാണ്. കഴിഞ്ഞ ദിവസം ഡല്ഹിയിലെത്തിയ അമരീന്ദര് സിംഗ് കേന്ദ്ര ആഭ്യന്തരമന്ത്രി അമിത് ഷായും ദേശീയ സുരക്ഷാ ഉപദേഷ്ടാവ് അജിത് ഡോവലുമായും കൂടിക്കാഴ്ച്ച നടത്തിയിരുന്നു. കാര്ഷിക സമരത്തില് അമരീന്ദറിനെ മധ്യസ്തനാക്കി ഒത്തുതീര്പ്പിലെത്താനുള്ള ബിജെപിയുടെ നീക്കത്തിന്റെ ഭാഗമായാണ് അമരീന്ദര് ഷാ കൂടിക്കാഴ്ച്ച വിലയിരുത്തപ്പെടുന്നത്. കൂടിക്കാഴ്ച്ചയ്ക്ക് ശേഷം എന്ഡിടിവിക്ക് നല്കിയ അഭിമുഖത്തില് താന് ബിജെപിയിലേക്കില്ലെന്ന് അമരീന്ദര് ആവര്ത്തിക്കുകയും ചെയ്തിരുന്നു. ഏതായും അദ്ദേഹം ഇനി കോണ്ഗ്രസുമായി ഒത്തുപോവില്ലെന്നത് വ്യക്തമായതായി അമരീന്ദര് ക്യാമ്ബില് നിന്നുതന്നെ വിവരങ്ങളുണ്ടെന്നതും ഡല്ഹിയിലെത്തിയ അമരീന്ദര് സോണിയ ഗാന്ധിയെ കാണാന് കൂട്ടാക്കിയിട്ടില്ലെന്നതും ശ്രദ്ധേയമാണ്. നിയമസഭ തെരഞ്ഞെടുപ്പിന് ഏതാനും മാസങ്ങള് മാത്രം അവശേഷിക്കെ പഞ്ചാബ് കോണ്ഗ്രസിലുണ്ടായിരിക്കുന്ന അനിശ്ചിതത്വം ഹൈക്കമാന്ഡിനെ പ്രതിസന്ധിയിലാക്കിയിട്ടുണ്ട്. പ്രശ്നം പരിഹരിക്കുന്നതില് സംസ്ഥാനത്തിന്റെ ചുമതലയുള്ള ഹരീഷ് റാവത്തിന് വീഴ്ച പറ്റിയെന്നാണ് ഹൈക്കമാന്ഡ് വിലയിരുത്തല്. ഈ സഹാചര്യത്തില് ഹരീഷ് റാവത്തിന് പകരം ഹരീഷ് ചൗധരിയെ പഞ്ചാബിന്റെ ചുമതലയുള്ള എഐസിസി ജനറല് സെക്രട്ടറിയായി നിയമിക്കാനുള്ള ആലോചനകളും ഹൈക്കമാന്ഡ് നടത്തുന്നുണ്ടെന്നാണ് വിവരം. TAGS: Popular X TAGS: